**IX чираттан тыш** **Бөтендөнья татар яшьләре форумы**

**утырышының**

**РЕЗОЛЮЦИЯСЕ**

 Без, IX чираттан тыш Бөтендөнья татар яшьләре форумы утырышының делегатлары, бүгенге глобаль дөньяда милли үзбилгеләнүне, туган телне, милли мәгарифне, тарихи үзаңны, мәдәниятне, гореф-гадәтләрне саклап калуның әһәмиятен аңлап, татар гаиләсенең милләт үсешендә нигез икәнен танып, ислам рухи кыйммәтләрен әхлаклы, камил шәхес тәрбияләүнең, милли үзбилгеләнүнең мөһим факторы икәнлеген истә тотып һәм милләтара мөнәсәбәтләр өлкәсендә тигез хокукларны кирәк булуын исәпкә алып

**КАРАР БИРДЕК:**

1. Бөтендөнья татар яшьләре Форумы һәм аның төбәкләрдәге оешмалары эшчәнлегенең нәтиҗәлеген арттыру юнәлешендә эшләүне һәм яңа яшьләр оешмаларын рәсми теркәүне дәвам итәргә,
2. яшьләр оешмаларының иң зур бурычларының берсе дип, 2020 елдагы Бөтенрусия халык санын алу кампаниясенә әзерлек һәм аны уздыруда актив катнашырга, татар яшьләрен сан алучылар буларак эшләргә өндәргә, бердәм татар милләтен субэтник төркемнәргә бүлеп санауга һәм татар халкының санын киметеп күрсәтүләргә, фальсификацияләргә юл куймау максатыннан, аңлату эшләрен алып барырга,
3. Татарстан Автономияле Совет Социалистик Республикасы 100 еллыгы уңаеннан оештырылган чараларда катнашырга һәм оештыруга кушылырга,
4. татар яшьләр оешмалары тарафыннан грантлар бәйгеләрендә катнашуны арттыру буенча эшне дәвам итәргә,
5. Татарстан Республикасы Дәүләт Киңәшчесе Минтимер Шәймиевнең күптелле (полилингваль) мәктәпләрен ачу ниятен хупларга һәм Нефтекамск шәһәрендәге мисал буенча Уфа шәһәрендә һәм Башкортостанның татарлар күпләп яшәгән районнарында әлеге мәктәпләрне оештыруда теләктәшлек белдерергә,
6. Интернет челтәрендә татар телле ирекле мәгълүматны үстерү максаты белән, татар яшьләрен Татар Википедиясендә язарга өндәргә,
7. Казанда заманча татар мәдәнияте үзәген булдыру буенча эшне дәвам итәргә,
8. Русия Федерациясендә һәм чит илләрдә урнашкан татар мәдәни һәйкәлләре реестрын булдырырга һәм аларны саклап калу буенча эш алып барырга,
9. Екатеринбург, Калининград һәм башка төбәкләрдә Җамигъ мәчетләрен төзүдә теләктәшлек белдерергә,
10. татар мәдәни мирасын цифрлаштыруны проект рәвешендә тормышка ашыруга теләктәшлек белдерергә,
11. татар яшьләре оешмалары тарафыннан булдырылган проектларны тормышка ашыру процессларын онлайн мохитенә күчерергә,

12. татар мәгарифен үстерү максатын истә тотып, түбәндәге эшләрне башкарырга:

* «Туган тел» фәнен яңа уку планнарының бөтен вариантларында булдыру;
* «Дәүләт теле» фәнен мәктәп программаларында булдыру;
* Укучыны туган телдә имтихан бирү мөмкинлеге белән тәэмин итү;
* Туган телне белү өчен, Бердәм дәүләт имтиханыннан өстәмә баллар алу мөмкинлеген тәэмин итү;
* «Туган тел» фәне буенча йомгаклау аттестациясен булдыру;
* 11 нче сыйныфка кадәр туган телләрне уку хокукын булдыру;
* Белем бирүнең мәктәпкәчә, башлангыч, төп һәм урта баскычларында фәннәрне туган телдә уку хокукын тәэмин итәргә һәм мәктәпләрдә татар сыйныфларын, балалар бакчаларында – татар төркемнәрен оештыруда катнашу;
* Татарстан Республикасында татар телен дәүләт теле буларак уку планының мәҗбүри өлешенә кертү мәсьәләсен күтәрү;
* Чит илләрдә, төбәкләрдә татар телен укытуны кертү.
1. Бөтендөнья татар яшьләре форумы проектларын үстерү максатыннан Мөтәвәллият булдыру мөмкинлеген күздә тотарга һәм X Бөтендөнья татар яшьләре форумында карар кабул итәргә;
2. татар яшьләре оешмалары проектларын үстерү максатыннан ресурс үзәген булдыру мөмкинлеген карарга.

**Тарихи үзаң өлкәсендә** **Болгарның 1100 ел элек ислам динен кабул итүгә багышланган**

**МӨРӘҖӘГАТЬ**

Бөтендөнья татар яшьләре форумы Болгарның 1100 ел элек ислам динен кабул итүгә багышланган истәлекле дата уңаеннан түбәндәге эшләр башкарырга тәкъдим итә:

* юбилейны Русиякүләм бәйрәм итеп игълан итү;
* аерым федераль тарихи-мәдәни программа нигезендә татарлар һәм болгарларның башка мирас дәвамчылары яшәгән һәрбер төбәктә мәдәни-мәгариф функцияне үтәүче юбилейлы мәчетләрне төзү;
* шул исәптән Казанда Җамигъ Әл-Кабир мәчетен төзү, Бишбалта бистәсендә Икенче тарихи мәчетне үз урынында торгызу; Биләр, Сувар, Җүкәтау, Кашан, археологик шәһәрчекләрендә истәлекле мәчетләр төзү һәм барлык болгар-хәзәр шәһәрчекләрендә (шул исәптән Көнчыгыш Украина җирлегендә) истәлекле тамгалар кую; Уфаның Өченче һәм Алтынчы Җамигъ мәчетләрен торгызу;
* Болгар халкының матди мирасын өйрәнү максатыннан, Биләр һәм Болгар шәһәрчекләреннән тыш булган болгарларның тарихи урыннарына археологик экспедицияләрне дәвам итү һәм аның өчен аерым финанслау чыганакларын табу, программа төзү;
* татар яшәгән һәрбер төбәктә иске зиратларны торгызу: аларны "тарихи-мәдәни мирас һәйкәлләре" исәбенә кертү, попечительләр шураларын булдыру, кабер ташларындагы язуларны бер мәгълүмати базага кертү һәм аларны метрика китаплары белән тәңгәлләштерү системасын булдыру һәм XIX гасырга кадәр куелган иске кабер ташларын төзекләндерү;
* «Болгар һәм Хәзәр дәүләтләрендә ислам мирасы» буенча тематик бәйгеләр, фәнни грант, медиа-проект, лекторийлар (исеме «Бөек әйберләргә вак уйланулар»), Татарстаннан тыш булган төбәкләрдә фәнни конференция оештыру, нәтиҗәләрен Болгар җыены кысаларында игълан итү;
* Казандагы Кабан (Архиерей) шәһәрчеге җирлеген уртак татар-рус, ислам-православ мирасы җирлеге итеп игълан итү, шул исәптән тематик парк оештыру;
* Болгар җыены кысаларында Биләр, Сувар, Җүкәтау, Кашан шәһәрчекләренә массакүләм экскурсияләр оештыру;
* Татарстаннан тыш булган болгар археологик шәһәрчекләрендә җирле болгар җыеннарын уздыру;

Шул ук вакытта Алтын Урданың 750 еллыгын билгеләп үтү чараларында катнашырга һәм бу вакыйга буенча мәгълүматны таратырга.

**Угра елгасында Торуны бәйрәм итү уңаеннан мөрәҗәгать**

Россия Федерациясе Федераль Собраниесе Дәүләт Думасының хөрмәтле депутатлары, 1480 елгы Уграда Тору дип аталган тарихи вакыйганы бәйрәм итү турындагы закон проекты кертелүгә бәйле сезгә мөрәҗәгать итәбез.

Чынбарлыкта исә 1480 елда Уграда Тору Алтын Урда таркалганнан соң барлыкка килгән татар дәүләтләренең берсе булган Зур Урда белән Мәскәү кенәзлеге арасындагы мөнәсәбәтләрнең күп санлы эпизодларыннан берсе була. Һәм ул әлеге вакыйгалар чиратларында берни белән дә аерылып тормый. Өстәвенә, заманча Россия тарихчылары, гомумән, аны әһәмиятле вакыйга дип санамыйлар, аны вакыт өчен гадәти булган минималь корбаннар белән хәрби бәрелешләр рәтенә кертәләр. Бу бәрелеш турында беренче тапкыр мөһим вакыйга буларак тик Карамзин телгә ала. Карамзинга кадәр танылган тарихи чыганаклардан Мәскәү дәүләте чыганаклары да вакыйганың мөһимлек турында искә төшермиләр.

Революциягә кадәрге тарихчылар бу вакыйганың әһәмиятен күп яктан арттырган хәлдә, аның турында рус җирләреннән килгән «монгол-татар золымы»ның ахыры дип сөйлиләр. Бу – шул вакытта хөкем сөргән империя идеологиясен аклау һәм ныгыту кирәклеге белән аңлатыла, хәзер без барыбыз да федератив дәүләттә яшибез, монда барлык халыкларның хокуклары һәм хәле Россия Федерациясе Конституциясе нигезендә тигез. Хәзерге заман тарихчылары чынлыкта бернинди дә «иго» юк, дип саныйлар, рус кенәзлекләре Алтын Урданың тулы хокуклы өлеше булып, шул ук вакытта эчке үзидарәне саклап калганнар. Һәм рус кенәзлекләренең бөтен бәйлелеге 10 процентлы салым түләүдән гыйбарәт иде, бу, әлбәттә, бернинди авыр йөк түгел.

Җитмәсә, рус кенәзлекләре Алтын Урда эчендә яшәгән чорда эчке ызгыш-талаш белән яшәп килә, бу җирләрдә яшәүче халык күп зыян күрә. Де-факто бәйсез кенәзлекләр бердәм дәүләттә берләшкәннәр булган, Рус православие чиркәве бөтен салымнардан азат ителә һәм, Алтын Урда карамагында ярдәм алып, үзенең чәчәк аткан чорын кичерә.

Ягъни ул бернинди тарихи әһәмияткә ия түгел, шуңа күрә бу вакыйганы киң билгеләп үтү мәгънәсез. Шул ук вакытта бу вакыйгага зур игътибар, җитмәсә, аны федераль дәрәҗәдә бәйрәм итү күпмилләтле Россия җәмгыяте эчендә чираттагы таркалу учагын булдырачак, русларга каршы башка төрки халыкларын куя (кырым татарлары, башкортлар, чуашлар, ногайлар, якутлар, алтайлылар һ.б.).

Бу, безнең фикеребезчә, ярамый торган адым, чөнки дәүләт дәрәҗәсендә бәйрәм ителә торган тарихи вакыйгалар күпмилләтле Россия халыкларын аерырга түгел, ә берләштерергә тиеш.

Әлеге закон проекты өчен тавыш биргәннән соң, сез буш урында конфликтоген вәзгыять тудырган булырсыз һәм Россиядә халык саны буенча икенче булган татар халкын түбәнсеткән кешеләр буларак үз исемегезне мәңгегә расларсыз. Акылыгызга ышанабыз.